Κώστας Σόμμερ

Ο Όλιβερ Τίνο (Κώστας) Σόμμερ (γερμανικά: Oliver Tino (Kostas) Sommer, και ορθή γερμανική προφορά επωνύμου: Ζόμερ), γενν. Γερμανία, 17 Μαΐου 1975) είναι Ελληνογερμανός ηθοποιός, παρουσιαστής, επιχειρηματίας και μοντέλο.

Βιογραφία
Γεννήθηκε το 1975 στη Γερμανία από Έλληνα (συγκεκριμένα Κρητικό) πατέρα και Γερμανίδα μητέρα, όπου και πέρασε τα παιδικά του χρόνια. Στην εφηβική του ηλικία εγκαταστάθηκε με τους γονείς του στην Αθήνα και ξεκίνησε να ασχολείται επαγγελματικά με το μόντελινγκ συνεργαζόμενος με διάφορα πρακτορεία. Στην ηλικία των 20 ετών εγκαταστάθηκε στις ΗΠΑ, όπου ξεκίνησε σπουδές υποκριτικής και κινηματογράφου στο UCLA, απ' όπου τελικά αποφοίτησε το 1997. Στη συνέχεια ξεκίνησε να εργάζεται ως ηθοποιός εκεί, ενώ αργότερα επέστρεψε στην Ελλάδα.

Η πρώτη του εμφάνιση στην τηλεόραση έγινε το 2002, με πρωταγωνιστικό ρόλο, στη δραματική σειρά του Μανούσου Μανουσάκη Η αγάπη ήρθε από μακριά. Εκεί τη σεζόν 2002-03 υποδύθηκε τον Ίλια, έναν Αλβανό αγρότη που ερωτεύεται τη γυναίκα του αφεντικού του και ζει έναν παράνομο έρωτα. Μετά τη μεγάλη επιτυχία της σειράς, πρωταγωνίστησε τη σεζόν 2003-04 στην κοινωνική σειρά Απόσταση αναπνοής, ενώ την ίδια περίοδο έκανε το ντεμπούτο του στον κινηματογράφο στην ταινία Νύφες του Παντελή Βούλγαρη. Ακολούθησε η δραματική σειρά Το σπίτι δίπλα στη θάλασσα την περίοδο 2004-05, ενώ το 2005 είχε έναν από τους πρωταγωνιστικούς ρόλους στην κωμωδία αμερικανικής παραγωγής Αρσενικός ζιγκολό: Ωραίος και Ευρωπαίος. Από το 2006 μέχρι το 2007 υποδύθηκε τον Κρητικό Σήφη Σταματάκη στη δραματική σειρά Της αγάπης μαχαιριά του Στράτου Μαρκίδη. Την ίδια περίοδο έπαιξε στις σειρές Το κόκκινο δωμάτιο και Safe Sex TV Stories, ενώ έλαβε μέρος στις ταινίες Available Men και Bir Ihtimal Daha Var.

Το 2008 ανέλαβε την παρουσίαση του ριάλιτι Show Sexy στον ALPHA, το οποίο ωστόσο διακόπηκε μετά από μικρό αριθμό επεισοδίων. Το 2009 παρουσίασε την ταξιδιωτική εκπομπή Extreme Sommer στο ίδιο κανάλι, ενώ είχε και χρέη παραγωγού της εκπομπής.

Το 2010 έλαβε μέρος στον πρώτο κύκλο της ελληνικής εκδοχής του σόου ταλέντων Dancing with the Stars στον ΑΝΤ1, όπου κατέκτησε τη δέκατη θέση.

Τη σεζόν 2010-11 πρωταγωνίστησε στη γερμανική καθημερινή σειρά Lena, Liebe meines Lebens στον ZDF, ενώ την επόμενη σεζόν είχε έναν από τους βασικούς ρόλους στην ελληνική καθημερινή σειρά Είναι στιγμές στον ΑΝΤ1.

Το 2012 έπαιξε στην ταινία Ο Θεός αγαπάει το χαβιάρι, ενώ το 2014 έκανε μία έκτακτη εμφάνιση στη γερμανική αστυνομική σειρά Soko München.

Ακολούθησαν η ελληνική κωμωδία Ο Κλέαρχος, η Μαρίνα και ο κοντός το 2015 και οι γερμανικές τηλεταινίες Ein Sommer in Griechenland και The Trojan Horse. Από το 2016 μέχρι το 2017 έπαιξε στην καθημερινή σειρά Προδοσίες στον ΣΚΑΪ.

Τη σεζόν 2017-18 παρουσίασε το ριάλιτι επιβίωσης Survival Secret στον τηλεοπτικό σταθμό Epsilon. Το 2019 έλαβε μέρος στη ρομαντική ταινία Βερολίνο, σ' αγαπώ. Τη 2022 έπαιξε τον ρόλο του Στάθη Μπιρμπίλη στη σειρά Super Mammy στον ANT1.

Τη σεζόν 2022-2023 έπαιξε τον ρόλο του Ορέστη Νικολαΐδη στη σειρά Άγρια Γη στο ΣΚΑΪ.

Προσωπική ζωή
Στις 25 Αυγούστου 2021 παντρεύτηκε την μακιγιέζ Βαλεντίνη Παπαδάκη έπειτα από δύο χρόνια σχέσης. Απέκτησαν δύο παιδιά.

Παραπομπές

Εξωτερικοί σύνδεσμοι

Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί κινηματογράφου
Κατηγορία:Έλληνες μοντέλα
Κατηγορία:Έλληνες γερμανικής καταγωγής
Κατηγορία:Έλληνες τηλεπαρουσιαστές